Document ID: 32008D0023

KOMISIJAS LĒMUMS
(2007. gada 12. novembris),
ar ko atbilstīgi Padomes Direktīvai 92/43/EEK pieņem Kopienas nozīmes teritoriju sarakstu Atlantijas bioģeogrāfiskajam reģionam
(izziņots ar dokumenta numuru C(2007) 5396)
(2008/23/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1992. gada 21. maija Direktīvu 92/43/EEK par dabisko dzīvotņu, savvaļas faunas un floras aizsardzību (1) un jo īpaši tās 4. panta 2. punkta trešo daļu,
tā kā:
(1)
Direktīvas 92/43/EEK 1. panta c) punkta iii) apakšpunktā minētais Atlantijas bioģeogrāfiskais reģions ietver Apvienotās Karalistes, Īrijas un Nīderlandes teritoriju, kā arī daļu no Beļģijas, Dānijas, Francijas, Vācijas, Portugāles un Spānijas teritorijas, kā tas noteikts bioģeogrāfiskajā kartē, ko 2005. gada 25. aprīlī apstiprināja komiteja, kas izveidota saskaņā ar minētās direktīvas 20. pantu, turpmāk - Biotopu komiteja.
(2)
1995. gadā sāktā procesa kontekstā jāturpina Natura 2000 tīkla faktiskā izveidošana, jo šis tīkls ir būtisks bioloģiskās daudzveidības aizsardzības elements Kopienā.
(3)
Kopienas nozīmes teritoriju sākotnējais saraksts Atlantijas bioģeogrāfiskajam reģionam Direktīvas 92/43/EEK nozīmē tika pieņemts ar Komisijas Lēmumu 2004/813/EK (2). Pamatojoties uz Direktīvas 92/43/EEK 4. panta 4. punktu un 6. panta 1. punktu, teritorijām, kas iekļautas Kopienas nozīmes teritoriju sarakstā Atlantijas bioģeogrāfiskajam reģionam, attiecīgā dalībvalsts pēc iespējas drīzāk un sešu gadu laikā piešķir īpaši aizsargājamas dabas teritorijas statusu, nosakot aizsardzības prioritātes un vajadzīgos aizsardzības pasākumus.
(4)
Ņemot vērā Natura 2000 tīkla pielāgošanas dinamiku, Kopienas nozīmes teritoriju sarakstus pārskata. Tāpēc jāatjaunina arī minētais sākotnējais saraksts.
(5)
No vienas puses, Kopienas nozīmes teritoriju sākotnējais saraksts Atlantijas bioģeogrāfiskajam reģionam ir jāatjaunina, lai tajā iekļautu tās papildu teritorijas, ko dalībvalstis kopš 2004. gada ierosinājušas padarīt par Kopienas nozīmes teritorijām Atlantijas bioģeogrāfiskajam reģionam Direktīvas 92/43/EEK 1. panta nozīmē. Pienākumi, kas izriet no Direktīvas 92/43/EEK 4. panta 4. punkta un 6. panta 1. punkta, piemērojami pēc iespējas drīzāk un sešu gadu laikā no dienas, kad pieņemts Kopienas nozīmes teritoriju pirmais atjauninātais saraksts Atlantijas bioģeogrāfiskajam reģionam.
(6)
No otras puses, Kopienas nozīmes teritoriju sākotnējais saraksts Atlantijas bioģeogrāfiskajam reģionam ir jāatjaunina, lai atspoguļotu to informāciju par pārmaiņām teritorijā, kuru dalībvalstis iesniegušas pēc Kopienas saraksta pieņemšanas. No šāda viedokļa Kopienas nozīmes teritoriju pirmais atjauninātais saraksts Atlantijas bioģeogrāfiskajam reģionam ir sākotnējā saraksta konsolidēta versija. Tomēr jāuzsver, ka pienākumi, kas izriet no Direktīvas 92/43/EEK 4. panta 4. punkta un 6. panta 1. punkta, piemērojami pēc iespējas drīzāk un sešu gadu laikā no dienas, kad pieņemts Kopienas nozīmes teritoriju sākotnējais saraksts Atlantijas bioģeogrāfiskajam reģionam.
(7)
To Atlantijas bioģeogrāfiskā reģiona teritoriju sarakstus, kuras ierosināts atzīt par Kopienas nozīmes teritorijām Direktīvas 92/43/EEK 1. panta nozīmē, attiecīgās dalībvalstis nosūtījušas Komisijai laikā no 2002. gada marta līdz 2006. gada septembrim saskaņā ar minētās direktīvas 4. panta 1. punktu.
(8)
Ierosināto teritoriju saraksti bija papildināti ar informāciju par katru teritoriju tādā formātā, kā noteikts ar Komisijas 1996. gada 18. decembra Lēmumu 97/266/EK par formu, kādā sniedzama informācija par Natura 2000 ierosinātajām teritorijām (3).
(9)
Minētajā informācijā ietilpst visjaunākā un aktuālākā teritorijas karte, ko nosūtījusi attiecīgā dalībvalsts, kā arī teritorijas nosaukums, atrašanās vieta, platība un dati, kurus iegūst, piemērojot Direktīvas 92/43/EEK III pielikumā norādītos kritērijus.
(10)
Pamatojoties uz saraksta projektu, kuru Komisija sagatavojusi, vienojoties ar katru attiecīgo dalībvalsti, un kurā norādītas teritorijas, kam ir raksturīgi prioritāri dabiskie biotopi vai prioritāras sugas, ir jāpieņem par Kopienas nozīmes teritorijām izraudzīto teritoriju pirmais atjauninātais saraksts Atlantijas bioģeogrāfiskajam reģionam.
(11)
Direktīvas 92/43/EEK 11. pantā noteiktās uzraudzības rezultātā pastāvīgi papildinās zināšanas par dabisko biotopu tipu un sugu sastopamību un izplatību. Tāpēc Kopienas nozīmes teritoriju novērtēšanu un atlasi veica, izmantojot pilnīgāko patlaban pieejamo informāciju.
(12)
Tomēr dažas dalībvalstis nav ierosinājušas pietiekamu tādu teritoriju skaitu, kas atbilst Direktīvas 92/43/EEK prasībām par konkrētiem biotopu tipiem un sugām. Tāpēc attiecībā uz šīm sugām un biotopu tipiem tīkla izveidi nevar uzskatīt par pabeigtu. Tomēr, ņemot vērā to, ka informācijas saņemšana un vienošanās ar dalībvalstīm ir aizkavējusies, Komisija uzskata, ka tai jāpieņem pirmais atjauninātais teritoriju saraksts, kas būs jāpārskata saskaņā ar Direktīvas 92/43/EEK 4. panta noteikumiem.
(13)
Tā kā zināšanas par Direktīvas 92/43/EEK I pielikumā minēto dabisko biotopu tipu un II pielikumā minēto sugu sastopamību un izplatību teritoriālajos jūras ūdeņos un dalībvalstu jurisdikcijā esošajos jūras ūdeņos ārpus teritoriālajiem ūdeņiem joprojām ir nepilnīgas, nevar izdarīt secinājumus par to, vai tīkla izveide attiecībā uz šo dabisko biotopu tipiem un sugām ir pabeigta. Vajadzības gadījumā dažādo biotopu tipu un sugu sarakstu pārskata saskaņā ar Direktīvas 92/43/EEK 4. panta noteikumiem.
(14)
Skaidrības un pārredzamības labad Lēmums 2004/813/EK ir jāaizstāj.
(15)
Šajā lēmumā paredzētie pasākumi ir saskaņā ar Biotopu komitejas atzinumu,
IR PIEŅĒMUSI ŠO LĒMUMU.
1. pants
Kopienas nozīmes teritoriju pirmais atjauninātais saraksts Atlantijas bioģeogrāfiskajam reģionam atbilstīgi Direktīvas 92/43/EEK 4. panta 2. punkta trešajai daļai ir iekļauts šā lēmuma pielikumā.
2. pants
Lēmumu 2004/813/EK atceļ.
3. pants
Šis lēmums ir adresēts dalībvalstīm.
Briselē, 2007. gada 12. novembrī

Labels: 12
18
20